EURÓPAI BIZOTTSÁG Brüsszel, 2014.10.20. COM(2014) 639 final A BIZOTTSÁG JELENTÉSE AZ EURÓPAI PARLAMENTNEK, A TANÁCSNAK, AZ EURÓPAI GAZDASÁGI ÉS SZOCIÁLIS BIZOTTSÁGNAK ÉS A RÉGIÓK BIZOTTSÁGÁNAK Az európai Progress mikrofinanszírozási eszköz végrehajtásáról — 2013



TARTALOMJEGYZÉK 1.BEVEZETÉS 2.VÉGREHAJTÁS A MIKROHITEL-SZOLGÁLTATÓK RÉVÉN 2.1.Megkötött szerződések 2.2.Támogatott intézkedések 2.3.Támogatott és elutasított kérelmek 3.VÉGREHAJTÁS A MIKROHITEL-FELVEVŐK SZINTJÉN 3.1.Mikrohitel-volumenek és a végső kedvezményezettek száma 3.2.A Progress mikrofinanszírozási eszköz társadalmi és foglalkoztatási hatása 3.2.1.A hátrányos helyzetű csoportok elérése 3.2.2.Nagy hatással bíró kis összegek 3.3.A támogatott vállalkozók és mikrovállalkozások ágazati és regionális megoszlása 4.KIEGÉSZÍTŐ JELLEG ÉS KOORDINÁCIÓ MÁS EURÓPAI UNIÓS ESZKÖZÖKKEL 5.KÖVETKEZTETÉSEK ÉS KILÁTÁSOK 1.BEVEZETÉS 2013-ban megkezdődött a foglalkoztatási és társadalmi befogadási célú európai Progress mikrofinanszírozási eszköz (a továbbiakban: Progress mikrofinanszírozási eszköz) második beruházási időszaka. Az Európai Bizottság által 2010-ben életre hívott Progress mikrofinanszírozási eszköz legkésőbb 2016 áprilisáig fog termékeket kínálni a mikrohitel-szolgáltatóknak, hogy ily módon erősítse a mikrofinanszírozási lehetőségek hozzáférhetőségét és rendelkezésre állását az Európai Unióban. A Progress mikrofinanszírozási eszközt a 283/2010/EU európai parlamenti és tanácsi határozat (a továbbiakban: határozat) hozta létre abból a célból, hogy számos eszköz, különösen garanciák és támogatott eszközök révén segítse a mikrofinanszírozást. Az EU által nyújtott 105 millió EUR összegű finanszírozás mellett az Európai Beruházási Bank további 100 millió EUR összeggel támogatja a Progress mikrofinanszírozási eszközt. A Progress mikrofinanszírozási eszköz két részből áll: az egyik garanciát, a másik pedig finanszírozott eszközöket, például kölcsönt és tőkét biztosít a mikrofinanszírozási szolgáltatóknak. Mindkét részt az Európai Beruházási Alap kezeli.

Ez a jelentés a Progress mikrofinanszírozási eszköz 2013. évi tevékenységét és fejlődését tekinti át. A jelentésben szereplő adatok többsége a 2013. szeptember 30-ai helyzetet tükrözi, de amennyiben rendelkezésre álltak, ennél frissebb adatok is felhasználásra kerültek. Ebből következően a 2013-as fejlemények nagy része a 2012. október 1-jétől a 2013. szeptember 30-ig tartó időszakra vonatkozik. A fenti adatok mellett a jelentés alapjául szolgált a mikrofinanszírozás területének hiányosságairól és azoknak egy uniós pénzügyi eszköz révén való orvoslásáról készült tanulmány (a továbbiakban: tanulmány) és a Bizottság számára készülő, jelenleg is zajló időközi értékelés is a Progress mikrofinanszírozási eszközről (a továbbiakban: időközi értékelés). A jelentés felépítése a határozatban megfogalmazott követelményeket követi, kezdve a közvetítők és a végső kedvezményezettek elérésére vonatkozó információkkal. Ezt követően a jelentés áttekinti a Progress mikrofinanszírozási eszköz társadalmi hatásait és az egyéb uniós eszközökkel való kiegészítő jellegét. Végül pedig felvázolja a jövőbeli kilátásokat, többek között a foglalkoztatás és a szociális innováció európai programja keretében a Progress mikrofinanszírozási eszköz helyébe lépő, 2014 második félévétől végrehajtásra kerülő pénzügyi eszköz perspektíváit. 2.VÉGREHAJTÁS A MIKROHITEL-SZOLGÁLTATÓK RÉVÉN A mikrohitel-szolgáltatók (köztük állami és magánszervezetek, bankok és nem banki szolgáltatók egyaránt) kulcsfontosságú szerepet játszanak a Progress mikrofinanszírozási eszköz céljának megvalósításában, vagyis abban, hogy 46 000 mikrohitel keretében 500 millió EUR összeg kerüljön szétosztásra a végső kedvezményezettek között. Fontos lépés volt e cél elérése felé, hogy 2012 és 2013 között 26-ról 40-re emelkedett az 54 műveletben részt vevő mikrohitel-szolgáltatók száma, valamint nőtt az eszköz által lefedett földrajzi terület is. 2.1.Megkötött szerződések A közvetítők típusai Amint az az alábbiakból is kiderül, a mikrohitel-szolgáltatók típus szerinti megoszlása kiegyensúlyozott, 18 nem banki szolgáltató és 20 bank vesz részt a programban. Emellett két állami intézmény is nyújt mikrohiteleket. Azokat a szolgáltatókat, akik a 2012. évi éves jelentés óta kötötték meg a szerződést, félkövér betűtípus jelzi. 18 nem banki szolgáltató: Microstart, Crédal (BE), Jobs MFI, Mikrofond (BG), Vaekstfonden (DK), Microfinance Ireland (IE), Créa-Sol, Adie, Initiative France (FR), SEFEA (IT), Qredits (NL), Inicjatywa Mikro (PL), FAER, Patria Credit (RO), SKB Leasing (SI), Fair Finance, Ezbob, GLE (UK). 20 bank: Societé Generale Expressbank (BG), Pancretan Cooperative Bank, Cooperative Bank of Peloponnese (EL), Caja Rurales Unidas, Colonya Caixa Pollenca, Laboral Kutxa (ES), BCC Mediocrati, BCC Emilbanca, Banca Popolare di Milano, BCC Bellegra (IT), Cooperative Central Bank (CY), Siauliu Bankas (LT), Erste Bank (AT), FM Bank (PL), Millenium BCP, Banco Espírito Santo (PT), Banca Transilvania (RO), Sberbank banka, Banka Koper (SI), OTP banka (SK). 2 állami intézmény: ICREF (ES), Finmolise (IT). A mikrohitel-szolgáltatók tevékenysége a tagállamokban 2013-ban 25 új szerződés aláírására került sor, ebből 15-öt olyan mikrohitel-szolgáltatóval kötöttek, amely korábban nem részesült a Progress mikrofinanszírozási eszköz forrásaiból. Ezek közül öt szerződés olyan tagállamban található közvetítővel jött létre, ahol korábban nem használták fel a Progress mikrofinanszírozási eszköz támogatását: Dániában, Szlovákiában és az Egyesült Királyságban (itt három közvetítő kötött szerződést). Ezenkívül várhatóan a Progress mikrofinanszírozási eszközt jelenleg nem alkalmazó két további tagállamban (Svédországban és Horvátországban) is szerződéskötésre kerül sor 2014-ben, így az eszköz összesen 20 tagállamra fog kiterjedni. A Progress mikrofinanszírozási eszköz földrajzi megoszlása (2014. március 31.) 2.2.Támogatott intézkedések Garanciák A garanciákat kínáló program nagyon sikeres volt 2013-ban, és továbbra is sok érdeklődőt vonz. A garancia formájában támogatott közvetítők száma 2012-ben 12 volt, ez a szám 2013 végére 27-re emelkedett. Mivel jelenleg is több garanciaszerződés megkötése van folyamatban, valószínű, hogy az EU által biztosított (az Európai Beruházási Alap által levont díjakat beleszámítva) 23,8 millió EUR összegű garanciavállalási költségvetés teljes egészében felhasználásra kerül 2014 végéig.

Finanszírozott eszközök Számos különböző finanszírozott eszköz áll rendelkezésre a program keretében, de 2013-ban csak kiemelt kölcsönök felhasználására került sor. A korábbi vagy új közvetítők összesen kilenc kiemelt kölcsönt kaptak. Mivel a többi eszközhöz képest kevésbé összetett, egyértelműen ez a legnépszerűbb eszköztípus a közvetítők körében. A tőkebefektetéseknél előírt időszak hossza miatt az Európai Beruházási Alap 2014 áprilisában felfüggesztette ennek az eszköznek a támogatását. A foglalkoztatás és a szociális innováció európai programja (lásd az 5. szakaszt) azonban konkrét célként tűzte ki a mikrohitel-szolgáltatók intézményi kapacitásának megerősítését. E cél megvalósítása érdekében jelentős szerepet fognak játszani a tőkejellegű beruházások az említett programban. A Progress mikrofinanszírozási eszköz műveleteinek áttekintése (2013. december 31-i állapot) Az alábbi táblázatból kiderül, hogy egyes közvetítők garanciában és kölcsönben is részesültek. Meg kell jegyezni azonban, hogy ez a két eszköz mindig eltérő portfóliót fed le, azaz a Progress mikrofinanszírozási garancia nem használható a Progress mikrofinanszírozási eszközből finanszírozott kölcsönök fedezeteként. A táblázat arra is rámutat, hogy bizonyos közvetítők többször is részesültek ugyanabban a támogatástípusban. Ennek oka lehet az, hogy a közvetítőknek sikerült elegendő számú mikrohitelt kihelyezniük ahhoz, hogy újabb támogatásra tudjanak pályázni (pl. a Microstart), vagy az, hogy ugyanazt az eszközt alkalmazták többféle típusú ügyfélnek szóló mikrohitel nyújtására, így az azonos típusú eszköz különböző portfóliókat fed le (pl. az FM Bank második és harmadik garanciája). A FAER-nek és az Inicjatywa Mikrónak nyújtott kölcsönre szóló kötelezettségvállalás mértékét a Progress mikrofinanszírozási eszköz sikeres végrehajtásának köszönhetően megemelték. Az Adie szintén jelentős összegű kölcsönt kapott a 2012 végén aláírt garanciamegállapodása mellett. 1. táblázat: A Progress mikrofinanszírozási eszköz műveleteinek áttekintése (2013. december 31-i állapot) (az új műveleteket félkövér szedés jelzi) Tagállam Közvetítő Eszköz A közvetítőnek nyújtott

támogatás (EUR) BE Microstart garancia 100 000 garancia 200 000 BE Crédal Société Coopérative garancia 300 000 BG JOBS MFI kiemelt kölcsön 6 000 000 garancia 200 000 BG Mikrofond kiemelt kölcsön 3 000 000 BG Société Generale Expressbank kiemelt kölcsön 8 500 000 DK Vaekstfonden garancia 200 000 IE Microfinance Ireland garancia 1 400 000 (First Step) garancia 100 000 EL Pancretan Cooperative Bank garancia 900 000 EL Cooperative Bank of Peloponnese kiemelt kölcsön 4 000 000 ES ICREF kiemelt kölcsön 4 000 000 ES Caja Rurales Unidas kiemelt kölcsön 8 000 000 ES Colonya Caixa Pollenca garancia 300 000 ES Laboral Kutxa garancia 800 000 FR Créa-Sol kiemelt kölcsön 1 000 000 kiemelt kölcsön 1 000 000 FR Adie garancia 2 300 000 kiemelt kölcsön 5 000 000 FR Initiative France garancia 500 000 IT SEFEA kiemelt kölcsön 2 000 000 IT BCC Mediocrati kiemelt kölcsön 3 000 000 IT BCC Emilbanca kiemelt kölcsön 2 000 000 IT Banca Popolare di Milano kockázatmegosztásos kölcsön 4 000 000 IT BCC Bellegra kiemelt kölcsön 1 300 000 IT Finmolise kiemelt kölcsön 1 000 000 CY Cooperative Central Bank kiemelt kölcsön 4 000 000 LT Siauliu Bankas kiemelt kölcsön 5 000 000 NL Qredits garancia 1 300 000 garancia 1 700 000 AT Erste Bank garancia 500 000 PL Inicjatywa Mikro kiemelt kölcsön 3 900 000 kiemelt kölcsön 3 200 000 PL FM Bank garancia 800 000 garancia 1 300 000 garancia 900 000 PT Millenium bcp garancia 300 000 garancia 500 000 PT Banco Espírito Santo kiemelt kölcsön 8 800 000 RO FAER kiemelt kölcsön 1 000 000 kiemelt kölcsön 1 000 000 RO Patria Credit garancia 1 000 000 kiemelt kölcsön 8 000 000 RO Banca Transilvania kiemelt kölcsön 7 500 000 garancia 1 700 000 SI Sberbank banka alárendelt kölcsön 8 800 000 SI Banka Koper garancia 600 000 SI SKB Leasing kiemelt kölcsön 9 000 000 SK OTP banka garancia 1 300 000 UK Fair Finance garancia 200 000 UK EZBOB garancia 400 000 UK GLE garancia 900 000 18 tagállam 40 mikrohitel-szolgáltató 54 szerződés 134 700 000* * A kölcsönszerződések magukban foglalják az Európai Beruházási Bank hozzájárulását is. Pénzügyi volumen A mikrohitel-szolgáltatóknak tett kötelezettségvállalások teljes összege eléri a 134,7 millió EUR-t (beleértve a garanciákat is, ahol az összeg felső határa 20,7 millió EUR), a finanszírozott eszközökből folyósított teljes összeg pedig 60,17 millió EUR-t tesz ki. Ez annak tudható be, hogy a folyósítás nem közvetlenül a szerződés aláírása után történik, a szerződés feltételeinek teljesülésétől függően pedig részletekben való kifizetésre is lehetőség van. Általában a nem banki szolgáltatók gyorsabban igényelték a kifizetést, mint a bankok. A garanciák esetében más a helyzet, ami részben a termék eltérő jellegéből adódik. A garanciákat nem úgy folyósítják, mint a finanszírozott eszközöket. Lehívásukra nemteljesítés esetén kerülhet sor, és a mikrohitel-szolgáltató portfóliójának csak egy részét fedik le. Az előző évihez hasonló okokból a lehívott garanciák nettó összege viszonylag alacsony volt, 1,34 millió EUR, melynek csaknem 90 %-át az FM Bank és a Qredits használta fel. A lehívott garanciák nettó összege idővel várhatóan jelentősen emelkedni fog. 2014. március végéig az említett összeg 2,11 millió EUR-ra nőtt. Az elért tőkeáttétel mértéke A tőkeáttétel ad magyarázatot arra, hogy hogyan lehet a kezdeti 100 millió EUR összegű uniós támogatással 500 millió EUR értékű mikrohitelezést megvalósítani. Az Európai Beruházási Bank társfinanszírozásának köszönhetően körülbelül kétszeres tőkeáttételt sikerült elérni, amelyet tovább fokozott a mikrohitel-szolgáltatók szintjén megvalósult tőkeáttétel. A legmagasabb tőkeáttételi arányt a garanciák nyújtották. A második leggyakrabban alkalmazott eszköz a kiemelt kölcsön volt. Ennél a konkrét finanszírozási típusnál nehéz tőkeáttételi hatást elérni az eredeti finanszírozással, mivel a közvetítő egyes esetekben kölcsön formájában egyszerűen továbbadja a Progress mikrofinanszírozási eszköz által nyújtott összeget. Azonban még a kiemelt kölcsönök esetében is egyes közvetítőktől másfélszeres vagy kétszeres tőkeáttételt vártak el, sőt kivételesen ötszörös tőkeáttételi arány is elő volt írva. Az Európai Beruházási Alap legfrissebb előrejelzései szerint a Progress mikrofinanszírozási eszköz annak ellenére is el fogja érni a célként kitűzött ötszörös tőkeáttételi arányt, hogy a kiemelt kölcsönök a leggyakoribb finanszírozott eszközök közé tartoznak. Ennek elsősorban az az oka, hogy a garanciamegállapodások a vártnál nagyobb tőkeáttételi hatást produkáltak. 2.3.Támogatott és elutasított kérelmek

Több kérelmezőnek nem sikerült lezárnia a jelentkezési eljárást, és nem kapta meg a bizottsági jóváhagyást a Progress mikrofinanszírozási eszközre (a garanciák esetében). Az Európai Beruházási Alap igazgatósági szintjén azonban a korábbi évekhez hasonlóan már valószínűleg nem kerül sor visszautasításra, mivel idáig csak az alaposan átvizsgált kérelmek jutnak el. Az időközi értékelés részletesen is meg fogja vizsgálni, hogy egyes kérelmek lezárása miért nem történt meg. 3.VÉGREHAJTÁS A MIKROHITEL-FELVEVŐK SZINTJÉN A legfrissebb előrejelzések azt mutatják, hogy 2014. március 31-ig több mint 20 000 végső kedvezményezett jutott mikrohitelhez összesen 182 millió EUR értékben. Ez erőteljes növekedést jelent, de még mindig jelentős a betöltendő piaci rés. A tanulmány becslései szerint a végső kedvezményezettek szintjén összesen 2,7 milliárd EUR összegű kielégítetlen igény jelentkezik Európában. 3.1.Mikrohitel-volumenek és a végső kedvezményezettek száma A jelentés készítésének időpontjában 12 690 végső kedvezményezett volt, akik közül egyesek több mikrohitelben is részesültek. Konkrétan a finanszírozott eszközöknek köszönhetően a mikrohitel-szolgáltatókon keresztül 5 942 ügyfélhez jutott el a 6 236 mikrohitel, melyek teljes értéke 51,6 millió EUR volt. A garanciák összesen 69,3 millió EUR összegben 7 016 mikrohitel folyósítását tették lehetővé a közvetítők számára, amelyekből 6 748 mikrohitel-felvevő részesült. Azonban nem minden érdeklődő és kérelmet benyújtó vállalkozónak sikerült mikrohitelhez jutnia. A helyettesítő elutasítási arány alapján a becslések szerint a finanszírozott eszközökből támogatott kölcsön iránti kérelmek közül csaknem 2000-et utasítottak vissza. 3.2.A Progress mikrofinanszírozási eszköz társadalmi és foglalkoztatási hatása A Progress mikrofinanszírozási eszköznek a határozatban megfogalmazott céljaiból egyértelműen kitűnik, hogy a hátrányos helyzetű csoportok elérése kulcsfontosságú szempont. 3.2.1.A hátrányos helyzetű csoportok elérése A Progress mikrofinanszírozási eszköz társadalmi hatásaira vonatkozó adatokat mikrohitelezői szinten gyűjtik, és azokat évente megkapja a Bizottság. Az időközi értékelés szerint az ezen adatokkal kapcsolatos jelentéstételi kötelezettség nem ró jelentős terhet a mikrohitel-szolgáltatókra. Azon szolgáltatók számára azonban nehézséget jelenthet, amelyek még mindig nagyrészt papíralapú rendszereket alkalmaznak. A társadalmi adatszolgáltatási követelmény ezért pozitív hatást gyakorolhat a mikrohitel-szolgáltatók általános adminisztrációjára. Az alább bemutatott adatok azonban nem veszik figyelembe valamennyi végső kedvezményezettet, mivel nem mindannyiukra vonatkozóan állnak rendelkezésre ilyen adatok. Munkahelyteremtés önfoglalkoztatás és induló vállalkozások útján A vállalkozásindítás gyakran életképes alternatívája az alkalmazottként való munkavállalásnak, és így hatékony eszköz lehet a munkanélküliség leküzdésében. A vállalkozni szándékozók előtt álló egyik legfőbb akadály a finanszírozási forrásokhoz való hozzáférés nehézsége; ez volt a Progress mikrofinanszírozási eszköz létrehozásának egyik fő oka is. A 2013-as társadalmi jelentések megerősítik, hogy megfelelő finanszírozással kedvező környezetet lehet teremteni a vállalkozások számára, melynek révén a hátrányos helyzetű csoportok is kiutat találhatnak a munkanélküliségből. Azon egyének 60 %-a, akikre vonatkozóan rendelkezésre állnak adatok, a mikrohitel kérelmezése idején munkanélküli vagy inaktív volt – ez jelentősen magasabb, mint a 2012-ben rögzített 32 %-os arány. Mivel a Progress mikrofinanszírozási eszközből részesülő mikrohitel-felvevők gyakran nem tudnak más finanszírozási forráshoz hozzáférni, valószínűsíthető, hogy a Progress mikrofinanszírozási eszköz által támogatott mikrohitel nélkül továbbra is munka nélkül maradtak volna. A regisztrált kedvezményezettek 38 %-ának volt állása, közel 2 %-uk nem válaszolt erre a kérdésre, a többiek pedig tanulmányokat folytattak. Női vállalkozók A regisztrált vállalkozók több mint 36 %-a nő volt, ami valamivel alacsonyabb arány az előző évi 39 %-hoz képest. A 19 szolgáltatóból, amely a jelentéstételi határidőig benyújtotta az adatokat, három arról számolt be, hogy ebben az évben nagyobb arányban nyújtott kölcsönt nőknek, mint férfiaknak. Ezek a szolgáltatók a következők voltak: a portugál Millenium bcp (50,03 %) és Banco Espírito Santo bank (58 %), valamint a litván Siauliu Bankas (67 %). Kilenc további szolgáltató szintén kiemelkedő mértékben érte el a női ügyfeleket, akik a portfóliók körülbelül 40 %-át képviselik. Fiatalok és idősek vállalkozói tevékenysége Habár a kölcsönfelvevők többsége (84,4 %) a 25–54 év közötti korosztályba tartozik, az összegyűjtött adatok azt mutatják, hogy a Progress mikrofinanszírozási eszköz végső kedvezményezettjeinek továbbra is jelentős hányada, 5,9 %-a 25 év alatti (az elmúlt évben ez az arány 5,2 %-os volt). Az időközi értékelés részletesebben fogja vizsgálni a korosztály szerinti megoszlást.

A kisebbségek támogatása A kisebbségek támogatására vonatkozó információk a jogi korlátozások vagy a téma érzékenysége miatt továbbra is csak korlátozottan állnak rendelkezésre. Az időközi értékelés keretében várhatóan több információ összegyűjtésére fog sor kerülni, melyeket a kérdőívek mellett egyéni interjúk révén rögzítenek majd. Az azonban ismeretes, hogy egyes közvetítők, például a francia Adie és a bolgár Mikrofond jelentős roma közösséget tudnak megcélozni. Iskolai végzettség A mikrohitel-felvevők változatos tanulmányi háttérrel rendelkeznek: formális végzettséggel nem rendelkezők és egyetemet végzett vállalkozók is találhatók köztük. Az alapfokú végzettségűeket és a semmilyen formális végzettséggel nem rendelkezőket a legnagyobb arányban a két francia szolgáltató tudta elérni. Felsőfokú vagy egyetemi végzettséggel a BCC Mediocrati és a Millenium bcp kedvezményezettjei rendelkeztek a legnagyobb arányban. A rendelkezésre álló adatok szerint a vállalkozók legnagyobb csoportja, 42,89 %-a középfokú végzettséget szerzett. Fenntartható hatás A lehívott garanciák alacsonyabb száma arra utal, hogy a végső kedvezményezettek nagyobb arányban képesek visszafizetni a mikrohiteleket. Ez azt mutatja, hogy vagy továbbra is vállalkozói tevékenységet folytatnak, vagy alkalmazottként helyezkedtek el. Az időközi értékelés keretében a mikrohitel-felvevők körében készült felmérés további adatokkal fog szolgálni a végső kedvezményezettek jelenlegi helyzetéről. 3.2.2.Nagy hatással bíró kis összegek A mikrohitelek jellegükből adódóan nem haladhatják meg a 25 000 EUR összeget. Az időközi értékelés megállapította, hogy az egyik közvetítő szerint ez a határérték túl alacsony. Az elmúlt évek tapasztalatai azonban azt mutatják, hogy még ezt az összeget is ritkán érik el a hitelek. A garanciával támogatott mikrohitelek 30 %-a 5 000 EUR alatt marad, 40 -a pedig 5 000 és 10 000 EUR közötti összegre vonatkozik. A mikrohitelek összegéből nehéz egyértelmű következtetést levonni. A legkisebb (pl. Microstart) és a legnagyobb összegű mikrohiteleket (Qredits) például egyazon nem banki szolgáltató, a nyugat-európai MFI kínálja. A helyzet nagyon hasonló a finanszírozott eszközökkel támogatott mikrohitelek esetében is. Ezek 70%-a nem éri el a 10 000 EUR összeget, 51,3 %-uk pedig a 5 000 EUR értékhatár alatt marad. 3.3.A támogatott vállalkozók és mikrovállalkozások ágazati és regionális megoszlása A finanszírozásban részesülő mikrovállalkozások ágazati megoszlása Az ágazati megoszlás nagy vonalakban megegyezik a 2012-essel, a végső kedvezményezettek több mint fele kereskedelemmel (3 %-os növekedés az előző évhez képest) és mezőgazdasággal (7 %-os csökkenés) foglalkozik. A finanszírozásban részesülő mikrovállalkozások regionális megoszlása Az alábbi térkép NUTS 1-régiónként mutatja a kedvezményezettek számát (2013. szeptember 30-i adatok szerint), és jól látszik rajta, hogy a Progress mikrofinanszírozási eszköz megfelelő földrajzi lefedettséggel rendelkezik. Lehet, hogy egyes országokban, ahol valamely mikrohitel-szolgáltató már aláírta a Progress mikrofinanszírozási szerződést, még nincs egyetlen kedvezményezett sem – ennek az az oka, hogy a szerződés aláírása és a mikrohiteleknek a közvetítő általi tényleges folyósítása között általában el kell telnie bizonyos időnek. 4.KIEGÉSZÍTŐ JELLEG ÉS KOORDINÁCIÓ MÁS EURÓPAI UNIÓS ESZKÖZÖKKEL Annak érdekében, hogy még inkább elérje a végső kedvezményezetteket és tovább erősítse a mikrofinanszírozási piacot az EU-ban, a Progress mikrofinanszírozási eszköz célja, hogy a hatékony együttműködés és a többi uniós eszközzel való intelligens kiegészítő jelleg révén hozzáadott értéket teremtsen.